《田母拒金图》
宋代·丁易东

噫嘘嘻，人奔奔，
皆为名利之所役，贤反愚兮明反昏。
夜却金兮尚高洁，择一钱兮义同颉。
莱芜甑中尘扑飞，悬鱼老子肝似铁。
四公皦皦何不墨，图中但见齐田稷。
蠹吏亏网勿足夸，特貌慈闱耀贞德。
奉君本欲娱亲喜，阿母怒兮惊且愧。
若使当年一纳间，那得芳名播青史。
主圣亲贤臣涤衷，公金赐妪恩爱隆。
非独舍之罪不诛，昭昭淳化扬仁风。
我披此传重踟蹰，岂独田卿贪若新。
谓语今人知不知，偷安苟富诚何如。
老万翁，志不渝，
费千金，畜此图。
此图传后世，后世重义轻金与。

作者简介：宋常德龙阳人，字汉臣，号石坛。度宗咸淳四年进士。累官翰林院编修。入元屡征不起，筑石坛精舍，教授学生以终。有《周易传疏》。